**AB „IGNITIS GRUPĖ“**

**ĮSTATAI**

**I SKYRIUS**

**BENDROSIOS NUOSTATOS**

1. Bendrovės pavadinimas yra AB „Ignitis grupė“ (toliau – Bendrovė).
2. Bendrovės teisinė forma yra akcinė bendrovė.
3. Bendrovė yra pagal Lietuvos Respublikos įstatymus neribotam laikui įsteigtas ir veikiantis savarankiškas ribotos civilinės atsakomybės privatusis juridinis asmuo. Bendrovės įstatinis kapitalas padalytas į dalis, vadinamas akcijomis.
4. Bendrovė savo veikloje vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu ir kitais teisės aktais, reglamentuojančiais akcinių bendrovių veiklą, bei šiais įstatais.
5. Bendrovė kartu su jos tiesiogiai ir netiesiogiai valdomais juridiniais asmenimis yra Bendrovės įmonių grupė. Bendrovė yra Bendrovės įmonių grupės patronuojančioji bendrovė. Bendrovė neatsako už Bendrovės įmonių grupės prievoles, o Bendrovės įmonių grupė – už Bendrovės prievoles.
6. Bendrovės finansiniai metai yra kalendoriniai metai.
7. Bendrovės organai yra visuotinis akcininkų susirinkimas (toliau – Visuotinis susirinkimas), Bendrovės vadovas, Bendrovės kolegialus priežiūros organas – stebėtojų taryba (toliau – Stebėtojų taryba) ir Bendrovės kolegialus valdymo organas – valdyba (toliau – Valdyba).

**II SKYRIUS**

**BENDROVĖS VEIKLOS TIKSLAI IR OBJEKTAI**

1. Bendrovės veiklos tikslai – vykdyti Bendrovės įmonių grupės patronavimo funkcijas ir siekti Nacionalinėje energetinės nepriklausomybės strategijoje, patvirtintoje Lietuvos Respublikos Seimo 2012 m. birželio 26 d. nutarimu Nr. XI-2133 „Dėl Nacionalinės energetinės nepriklausomybės strategijos patvirtinimo“, ir teisės aktuose, reglamentuojančiuose Bendrovės veiklą, nustatytų Bendrovės įmonių grupės tikslų, užtikrinant socialiai atsakingą Bendrovės įmonių grupės ilgalaikės vertės didinimą.
2. Bendrovės veiklos objektai yra:

9.1. Bendrovės įmonių grupės įmonių veiklos analizė, akcininko teisių ir pareigų įgyvendinimas, veiklos gairių ir veiklos taisyklių nustatymas, veiklos koordinavimas;

9.2. paslaugų teikimas Bendrovės įmonių grupės įmonėms ir Bendrovės įmonių grupės įmonių finansavimas;

9.3. Bendrovės įmonių grupės reprezentavimas.

1. Bendrovė turi teisę verstis veikla, kuri neprieštarauja jos veiklos tikslams ir Lietuvos Respublikos įstatymams.
2. Bendrovės organai, laikydamiesi įstatymų, kitų teisės aktų, šių įstatų ir Bendrovės vidaus dokumentų nuostatų, privalo siekti Bendrovės veiklos tikslų ir veikti Bendrovės ir visų Bendrovės akcininkų naudai. Bendrovė, vykdydama veiklą, taip pat siekia tinkamos akcininko investuoto kapitalo grąžos.
3. Bendrovė gali būti dalyve kituose juridiniuose asmenyse (išskyrus asociacijas) tik tuo atveju, jei tam pritaria Visuotinis susirinkimas. Bendrovė, valdydama Bendrovės įmonių grupės įmones, nustato Bendrovės įmonių grupės įmonių:

12.1. veiklos gaires ir veiklos taisykles;

12.2. metinius finansinius planus;

12.3. metinę turto grąžos normą;

12.4. maksimalius skolinių įsipareigojimų dydžius;

12.5. kitus veiklos parametrus ir sprendžia kitus Bendrovės įmonių grupės valdymo klausimus, kiek tai neprieštarauja teisės aktams.

**III SKYRIUS**

**BENDROVĖS ĮSTATINIS KAPITALAS IR AKCIJOS**

1. Bendrovės įstatinis kapitalas yra 1 658 756 293,81 euro (vienas milijardas šeši šimtai penkiasdešimt aštuoni milijonai septyni šimtai penkiasdešimt šeši tūkstančiai du šimtai devyniasdešimt trys eurai ir aštuoniasdešimt vienas euro centas), padalytas į 74 283 757 (septyniasdešimt keturis milijonus du šimtus aštuoniasdešimt tris tūkstančius septynis šimtus penkiasdešimt septynias) paprastąsias vardines akcijas, kurių vienos nominali vertė yra 22,33 euro (dvidešimt du eurai, trisdešimt trys euro centai).
2. Bendrovė išleidžia vienos klasės akcijas – paprastąsias vardines akcijas. Visos Bendrovės akcijos yra nematerialios. Akcijos fiksuojamos įrašais akcininkų asmeninėse vertybinių popierių sąskaitose, kurias teisės aktų, reglamentuojančių akcininkų vertybinių popierių sąskaitų tvarkymą, nustatyta tvarka atidaro ir tvarko Bendrovė. Akcininko prašymu Bendrovė iš akcininko vertybinių popierių sąskaitos turi išduoti išrašą, kuriame nurodomas akcijų skaičius ir kita teisės aktuose, reglamentuojančiuose akcinių bendrovių veiklą, nustatyta informacija.

**IV SKYRIUS**

**AKCININKAI IR AKCININKŲ TEISĖS**

1. Bendrovės akcininkai turi įstatymuose, kituose teisės aktuose ir šiuose įstatuose nustatytas turtines ir neturtines teises.
2. Bendrovės valdymo organai sudaro tinkamas sąlygas įgyvendinti Bendrovės akcininkų teises.

**V SKYRIUS**

**VISUOTINIS SUSIRINKIMAS**

1. Visuotinio susirinkimo sušaukimo tvarka nustatyta Akcinių bendrovių įstatyme ir šiuose įstatuose.
2. Visuotinio susirinkimo kompetencija:

18.1. keisti Bendrovės buveinę;

18.2. keisti Bendrovės įstatus, išskyrus Akcinių bendrovių įstatyme nustatytas išimtis;

18.3. rinkti ir atšaukti pavienius Stebėtojų tarybos narius ar Stebėtojų tarybą;

18.4. rinkti ir atšaukti auditorių ar audito įmonę Bendrovės finansinių ataskaitų ir Bendrovės įmonių grupės konsoliduotųjų finansinių ataskaitų auditui atlikti, nustatyti audito paslaugų apmokėjimo sąlygas;

18.5. nustatyti Bendrovės išleidžiamų akcijų klasę, skaičių, nominaliąją vertę ir minimalią emisijos kainą;

18.6. priimti sprendimus konvertuoti Bendrovės vienos klasės akcijas į kitos klasės akcijas, nustatyti akcijų konvertavimo tvarką;

18.7. tvirtinti Bendrovės metinių finansinių ataskaitų ir Bendrovės įmonių grupės metinių konsoliduotųjų finansinių ataskaitų rinkinius;

18.8. tvirtinti tarpinių finansinių ataskaitų rinkinį, sudarytą siekiant priimti sprendimą dėl dividendų už trumpesnį negu finansiniai metai laikotarpį skyrimo;

18.9. priimti sprendimus dėl pelno (nuostolių) paskirstymo;

18.10. priimti sprendimus dėl dividendų už trumpesnį negu finansiniai metai laikotarpį skyrimo;

18.11. priimti sprendimus dėl rezervų sudarymo, naudojimo, sumažinimo ir naikinimo;

18.12. priimti sprendimus išleisti konvertuojamąsias obligacijas;

18.13. priimti sprendimus atšaukti visiems akcininkams pirmumo teisę įsigyti konkrečios emisijos Bendrovės akcijų ar konvertuojamųjų obligacijų;

18.14. priimti sprendimus padidinti įstatinį kapitalą;

18.15. priimti sprendimus sumažinti įstatinį kapitalą, išskyrus Akcinių bendrovių įstatyme nustatytas išimtis;

18.16. priimti sprendimus Bendrovei įsigyti savų akcijų;

18.17. priimti sprendimus dėl Bendrovės reorganizavimo ar atskyrimo ir patvirtinti reorganizavimo ar atskyrimo sąlygas, išskyrus Akcinių bendrovių įstatyme nustatytas išimtis;

18.18. priimti sprendimus pertvarkyti Bendrovę;

18.19. priimti sprendimus dėl Bendrovės restruktūrizavimo;

18.20. priimti sprendimus likviduoti Bendrovę, atšaukti Bendrovės likvidavimą, išskyrus Akcinių bendrovių įstatyme nustatytas išimtis;

18.21. rinkti ir atšaukti Bendrovės likvidatorių, išskyrus įstatymų nustatytas išimtis;

18.22. priimti sprendimus dėl šių įstatų 26 ir 33 punktuose nurodytų sutarčių su Stebėtojų tarybos nariais ir Stebėtojų tarybos pirmininku dėl veiklos Stebėtojų taryboje sąlygų ir konfidencialios informacijos bei jos apsaugos nustatymo, įgalioto Bendrovės vardu pasirašyti šias sutartis asmens paskyrimo;

18.23. priimti sprendimus dėl atlygio nepriklausomiems Stebėtojų tarybos nariams mokėjimo ir mokėtino dydžio;

18.24. pritarti arba nepritarti Bendrovės metiniam pranešimui ir Bendrovės įmonių grupės konsoliduotajam metiniam pranešimui;

18.25. pritarti arba nepritarti Valdybos sprendimams, nurodytiems šių įstatų 54.1 (išskyrus sprendimus dėl tapimo asociacijų steigėja, dalyve) ir 54.5 papunkčiuose;

18.26. rinkti ir atšaukti Bendrovės audito komiteto (toliau – Audito komitetas) narius arba Audito komitetą, užtikrinant, kad Audito komiteto narių daugumą sudarytų nepriklausomi nariai;

18.27. priimti sprendimus dėl Audito komiteto narių ir pirmininko sutarčių dėl veiklos Audito komitete ir konfidencialios informacijos apsaugos sąlygų nustatymo, įgalioto Bendrovės vardu pasirašyti šias sutartis asmens paskyrimo;

18.28. tvirtinti Audito komiteto nuostatus;

18.29. spręsti kitus Akcinių bendrovių įstatymu, jo įgyvendinamaisais teisės aktais ar šiais įstatais Visuotinio susirinkimo kompetencijai priskirtus klausimus.

1. Visuotinis susirinkimas gali priimti sprendimus ir laikomas įvykusiu, jeigu jame dalyvauja akcininkai, kuriems priklausančios akcijos suteikia daugiau kaip 1/2 (pusę) visų balsų.
2. Visuotinio susirinkimo sprendimas laikomas priimtu, kai gaunama daugiau akcininkų balsų už negu prieš, išskyrus šiame punkte numatytus atvejus. Sprendimai, nurodyti šių įstatų 18.2, 18.5, 18.6, 18.9–18.12, 18.14, 18.15, 18.17–18.20 papunkčiuose, priimami 2/3 (dviejų trečdalių) Visuotiniame susirinkime dalyvaujančių akcininkų akcijų suteikiamų balsų dauguma. Sprendimas, nurodytas šių įstatų 18.13 papunktyje, priimamas 3/4 (trijų ketvirtadalių) Visuotiniame susirinkime dalyvaujančių ir turinčių balso teisę sprendžiant šį klausimą akcininkų akcijų suteikiamų balsų dauguma.

**VI SKYRIUS**

**STEBĖTOJŲ TARYBA**

1. Stebėtojų taryba yra kolegialus Bendrovės veiklos priežiūrą atliekantis Bendrovės organas.
2. Stebėtojų tarybą sudaro 7 (septyni) nariai – fiziniai asmenys. Stebėtojų tarybą turi sudaryti ne mažiau negu 1/2 (pusė) nepriklausomų narių. Stebėtojų tarybą 4 (ketverių) metų kadencijai renka Visuotinis susirinkimas. Stebėtojų taryba ar jos nariai savo veiklą pradeda ir baigia Akcinių bendrovių įstatymo ir jo įgyvendinamųjų teisės aktų nustatyta tvarka ir terminais.
3. Stebėtojų tarybos nariai turi atitikti šių įstatų 25 punkte nustatytus reikalavimus.
4. Kiekvienas kandidatas į Stebėtojų tarybos narius privalo pateikti Visuotiniam susirinkimui rašytinį sutikimą kandidatuoti į Stebėtojų tarybos narius ir kandidato interesų deklaraciją, joje nurodydamas visas aplinkybes, dėl kurių galėtų kilti kandidato ir Bendrovės interesų konfliktas. Atsiradus naujų aplinkybių, dėl kurių galėtų kilti Stebėtojų tarybos nario ir Bendrovės interesų konfliktas, Stebėtojų tarybos narys apie tai privalo nedelsdamas raštu informuoti Stebėtojų tarybą ir akcininkus.
5. Stebėtojų tarybos nariu negali būti:

25.1. Bendrovės vadovas;

25.2. Valdybos narys;

25.3. Bendrovės įmonių grupės įmonės valdybos narys, vadovas ar administracijos darbuotojas;

25.4. elektros energijos ar dujų perdavimo veiklą vykdančio juridinio asmens priežiūros organo, valdymo organo narys ar administracijos darbuotojas;

25.5. auditorius ar audito įmonės darbuotojas, dalyvaujantis ir (ar) dalyvavęs atliekant Bendrovės finansinių ataskaitų rinkinio auditą, nuo kurio atlikimo nepraėjo 2 (dveji) metai;

25.6. asmuo, kuris pagal teisės aktus neturi teisės eiti šių pareigų.

1. Su Stebėtojų tarybos nariais sudaromos sutartys dėl veiklos Stebėtojų taryboje, kuriose numatomos jų teisės, pareigos ir atsakomybė. Nepriklausomiems Stebėtojų tarybos nariams Visuotinio susirinkimo sprendimu mokamas atlygis už veiklą Stebėtojų taryboje. Stebėtojų tarybos narių sutarčių dėl veiklos Stebėtojų taryboje sąlygas nustato Visuotinis susirinkimas.
2. Stebėtojų tarybos narys gali atsistatydinti iš pareigų kadencijai nesibaigus, apie tai ne vėliau kaip prieš 14 (keturiolika) dienų raštu įspėjęs Bendrovę.
3. Jeigu Stebėtojų tarybos narys atšaukiamas, atsistatydina ar dėl kitų priežasčių nustoja eiti pareigas ir Bendrovės akcininkai, kuriems priklausančios akcijos suteikia ne mažiau kaip 1/10 (vieną dešimtadalį) visų balsų, prieštarauja pavienių Stebėtojų tarybos narių rinkimui, Stebėtojų taryba netenka įgaliojimų ir turi būti renkama visa Stebėtojų taryba. Jeigu renkami pavieniai Stebėtojų tarybos nariai, jie renkami tik iki veikiančios Stebėtojų tarybos kadencijos pabaigos.
4. Stebėtojų tarybai vadovauja jos pirmininkas, kurį Stebėtojų taryba renka iš savo narių. Stebėtojų tarybos pirmininkas šaukia Stebėtojų tarybos posėdžius ir jiems pirmininkauja. Jeigu Stebėtojų tarybos pirmininko nėra ar jis negali eiti savo pareigų, Stebėtojų tarybos posėdžius šaukia ir jiems pirmininkauja vyriausias pagal amžių Stebėtojų tarybos narys.
5. Stebėtojų tarybos kompetencija:

30.1. svarstyti ir tvirtinti Bendrovės ir Bendrovės įmonių grupės veiklos strategiją, metinį biudžetą ir investicijų politiką, analizuoti ir vertinti informaciją apie Bendrovės veiklos strategijos įgyvendinimą, šią informaciją teikti eiliniam Visuotiniam susirinkimui;

30.2. rinkti Valdybos narius ir atšaukti juos iš pareigų;

30.3. prižiūrėti Valdybos ir Bendrovės vadovo veiklą;

30.4. teikti Visuotiniam susirinkimui atsiliepimus ir siūlymus dėl Bendrovės ir Bendrovės įmonių grupės veiklos strategijos, Bendrovės metinių finansinių ataskaitų ir Bendrovės įmonių grupės metinių konsoliduotųjų finansinių ataskaitų rinkinio, Bendrovės pelno (nuostolių) paskirstymo projekto bei Bendrovės metinio ir Bendrovės įmonių grupės konsoliduotojo metinio pranešimo, taip pat Valdybos ir Bendrovės vadovo veiklos;

30.5. teikti Visuotiniam susirinkimui atsiliepimus ir siūlymus dėl sprendimo dėl dividendų už trumpesnį negu finansiniai metai laikotarpį skyrimo projekto, sprendimui priimti sudaryto tarpinių finansinių ataskaitų rinkinio ir parengto tarpinio pranešimo;

30.6. teikti siūlymus Valdybai ir Bendrovės vadovui atšaukti jų sprendimus, kurie prieštarauja įstatymams ir kitiems teisės aktams, šiems įstatams ar Visuotinio susirinkimo sprendimams;

30.7. priimti sprendimus dėl šių įstatų 44 punkte nurodytų sutarčių su Valdybos nariais dėl veiklos Valdyboje sąlygų, įskaitant atlygį už darbą Valdyboje, nustatymo ir asmens, įgalioto Bendrovės vardu pasirašyti šias sutartis, paskyrimo;

30.8. teikti siūlymus ir rekomendacijas dėl Bendrovės grupės įmonių veiklos organizavimo, finansinės būklės, priežiūros ar valdymo organų sprendimų;

30.9. teikti Valdybai atsiliepimus ir siūlymus dėl Bendrovės veiklos plano;

30.10. Valdybos ir (ar) Bendrovės vadovo teikimu priimti sprendimus dėl Bendrovės vidaus audito funkcijas atliekančio struktūrinio padalinio vadovo skyrimo ir atleidimo, jo pareiginių nuostatų tvirtinimo, skatinimo ir nuobaudų jam skyrimo;

30.11. teikti Valdybai nuomonę dėl Bendrovės vadovo, įmonių, kurių akcininkė yra Bendrovė, filialų ir atstovybių priežiūros ar valdymo organų narių kandidatūrų;

30.12. teikti atsiliepimus ir siūlymus dėl Valdybos ir (ar) Bendrovės vadovo priimtų ar planuojamų priimti sprendimų, kai dėl jų į Stebėtojų tarybą kreipiasi Valdyba ir (ar) Bendrovės vadovas;

30.13. svarstyti ir teikti siūlymus dėl Visuotinio susirinkimo renkamo auditoriaus ar audito įmonės ir audito paslaugų apmokėjimo sąlygų;

30.14. atsižvelgdama į Bendrovės Audito komiteto išvadą, priimti sprendimus dėl Bendrovės planuojamų sudaryti sandorių su susijusia šalimi, kaip ji suprantama pagal tarptautinius finansinės atskaitomybės standartus, jeigu jie:

30.14.1. sudaromi neįprastinėmis rinkos sąlygomis ir (ar)

30.14.2. nepriskiriami Bendrovės įprastai ūkinei veiklai ir (ar)

30.14.3. daro reikšmingą įtaką Bendrovei, jos finansams, turtui, įsipareigojimams, t. y. šio sandorio vertė didesnė kaip 1/50 Bendrovės įstatinio kapitalo, išskyrus:

30.14.3.1. sandorius, kurie reikalingi pagrindinei Bendrovės veiklai užtikrinti;

30.14.3.2. sandorius, kurie pagal teisės aktus privalomi sudaryti;

30.15. pateikti Visuotiniam susirinkimui ir Valdybai atsiliepimus ir pasiūlymus dėl Bendrovės atlygio politikos ir atlygio ataskaitos projektų;

30.16. spręsti kitus Akcinių bendrovių įstatyme, šiuose įstatuose, Visuotinio susirinkimo sprendimuose Stebėtojų tarybos kompetencijai priskirtus Bendrovės ir Bendrovės įmonių grupės įmonių valdymo organų veiklos priežiūros klausimus.

1. Stebėtojų taryba neturi teisės įstatymais ir šiais įstatais jos kompetencijai priskirtų funkcijų pavesti ar perduoti vykdyti kitiems Bendrovės organams.
2. Stebėtojų taryba turi teisę prašyti Valdybos ir Bendrovės vadovo pateikti su Bendrovės ir Bendrovės įmonių grupės veikla susijusius dokumentus ir informaciją, o Valdyba ir Bendrovės vadovas privalo užtikrinti, kad tokie dokumentai ir informacija per protingą laiką būtų pateikti Stebėtojų tarybai.
3. Stebėtojų tarybos nariai privalo saugoti Bendrovės ir Bendrovės įmonių grupės komercines (gamybines) paslaptis, konfidencialią informaciją, kurią jie sužino būdami Stebėtojų tarybos nariais. Su Stebėtojų tarybos nariais sudaromos konfidencialios informacijos apsaugos sutartys, kurių sąlygas tvirtina Visuotinis susirinkimas.
4. Stebėtojų tarybos sprendimų priėmimas:

34.1. Stebėtojų tarybos darbo tvarka nustatoma jos priimtame Stebėtojų tarybos darbo reglamente.

34.2. Stebėtojų taryba sprendimus priima Stebėtojų tarybos posėdžiuose. Stebėtojų tarybos posėdžiai turi būti protokoluojami.

34.3. Stebėtojų tarybos posėdžiai vyksta ne rečiau kaip kartą per ketvirtį. Stebėtojų tarybos posėdžius šaukia Stebėtojų tarybos pirmininkas. Stebėtojų tarybos posėdžiai taip pat gali būti šaukiami ne mažiau kaip 1/3 (vieno trečdalio) Stebėtojų tarybos narių sprendimu. Stebėtojų taryba privalo sudaryti galimybę dalyvauti jos posėdžiuose ir pateikti paaiškinimus Valdybos nariams, Bendrovės vadovui, Bendrovės struktūrinių padalinių vadovams ir (ar) Bendrovės įmonių grupės įmonių priežiūros ar valdymo organų nariams, kai sprendžiami su jų veikla susiję klausimai.

34.4. Jeigu atsistatydina arba atšaukiamas vienas ar daugiau Valdybos narių, Valdybos pirmininkas arba visa Valdyba, turi būti šaukiamas Stebėtojų tarybos posėdis, kuriame atitinkamai išrenkami nauji Valdybos nariai arba visa Valdyba.

34.5. Stebėtojų taryba gali priimti sprendimus ir jos posėdis laikomas įvykusiu, kai posėdyje dalyvauja daugiau kaip 1/2 (pusė) Stebėtojų tarybos narių.

34.6. Stebėtojų tarybos sprendimas laikomas priimtu, jeigu už jį balsuoja dauguma posėdyje dalyvaujančių Stebėtojų tarybos narių. Balsams pasiskirsčius po lygiai, sprendimą lemia Stebėtojų tarybos pirmininko balsas. Sprendimas atšaukti Valdybos narį gali būti priimtas, jei už jį balsuoja ne mažiau kaip 2/3 (du trečdaliai) posėdyje dalyvaujančių Stebėtojų tarybos narių.

34.7. Stebėtojų tarybos nariai privalo dalyvauti Stebėtojų tarybos posėdžiuose ir dėl kiekvieno svarstomo klausimo balsuoti už arba prieš. Stebėtojų tarybos narys neturi teisės atsisakyti balsuoti ar susilaikyti balsuojant, išskyrus atvejus, kai gali kilti Stebėtojų tarybos nario ir Bendrovės interesų konfliktas ar kitais teisės aktų ar šių įstatų nustatytais pagrindais. Stebėtojų tarybos narys turi teisę suteikti rašytinės formos įgaliojimą kitam Stebėtojų tarybos nariui, kuris atstovautų jam balsuojant Stebėtojų tarybos posėdyje.

34.8. Stebėtojų tarybos nariai, negalintys tiesiogiai dalyvauti Stebėtojų tarybos posėdyje, privalo iš anksto balsuoti raštu arba elektroninių ryšių priemonėmis, jeigu užtikrinamas perduodamos informacijos saugumas ir galima nustatyti balsavusio asmens tapatybę. Stebėtojų tarybos nariai, balsavę iš anksto, laikomi dalyvavusiais Stebėtojų tarybos posėdyje.

1. Bendrovė privalo užtikrinti tinkamas Stebėtojų tarybos ir Stebėtojų tarybos narių darbo Stebėtojų taryboje sąlygas ir suteikti darbui būtinas technines ir organizacines priemones. Stebėtojų tarybos posėdžių aptarnavimo funkcijas atlieka Bendrovės darbuotojai, atsakingi už valdymo ir priežiūros organų sprendimų priėmimo organizavimą, ar kiti Bendrovės vadovo paskirti darbuotojai.
2. Stebėtojų tarybos komitetai:

36.1. Sudaromi skyrimo ir atlygio, rizikų valdymo priežiūros komitetai (toliau – Komitetas) veikia pagal Stebėtojų tarybos patvirtintus Komitetų veiklos nuostatus. Prireikus gali būti sudaromi kiti komitetai. Komitetų funkcijas ir jų veiklos gaires nustato ir tvirtina Stebėtojų taryba.

36.2. Komitetai nagrinėja Komitetų veiklos nuostatuose jų kompetencijai priskirtus klausimus ir klausimus, dėl kurių į atitinkamą Komitetą kreipiasi Stebėtojų taryba, ir teikia Stebėtojų tarybai siūlymus dėl šių klausimų. Stebėtojų taryba, atsižvelgusi į Komitetų siūlymus, priima sprendimus pagal savo kompetenciją ir už šiuos sprendimus yra atsakinga.

36.3. Komitetai sudaromi Stebėtojų tarybos sprendimu 4 (ketverių) metų kadencijai iš ne mažiau negu 3 (trijų) narių. Jeigu renkami pavieniai Komiteto nariai, jie renkami tik iki veikiančio Komiteto kadencijos pabaigos. Komitetų nariams taikomi šių įstatų 25 punkte nustatyti ribojimai. Ne mažiau nei 1/3 (vienas trečdalis) atitinkamo Komiteto narių turi būti nepriklausomi, išskyrus atvejus, kai teisės aktai nustato didesnį nepriklausomų narių skaičių. Komiteto pirmininku skiriamas Stebėtojų tarybos narys. Jeigu Stebėtojų tarybos narys atšaukiamas, atsistatydina ar dėl kitų priežasčių nustoja eiti Stebėtojų tarybos nario pareigas, jis netenka pareigų Komitete.

36.4. Komitetai ne rečiau kaip kas 6 (šešis) mėnesius rengia ir teikia Stebėtojų tarybai savo veiklos ataskaitą.

36.5. Su Komitetų nariais gali būti sudaromos sutartys dėl veiklos atitinkamame Komitete, kuriose, be kita ko, nustatomos Komiteto narių teisės, pareigos ir atsakomybė. Nepriklausomiems Komitetų nariams Stebėtojų tarybos sprendimu gali būti mokamas atlygis, kuris negali viršyti nepriklausomam Stebėtojų tarybos nariui už veiklą Stebėtojų taryboje Visuotinio susirinkimo nustatyto atlygio dydžio. Sutarčių dėl veiklos Komitete sąlygas Komitetų nariams nustato Stebėtojų taryba.

**VII SKYRIUS**

**VALDYBA**

1. Valdyba yra kolegialus Bendrovės valdymo organas.

38. Valdybą renka ir atšaukia Stebėtojų taryba šių įstatų ir teisės aktų nustatyta tvarka. Valdyba yra atskaitinga Stebėtojų tarybai ir Visuotiniam susirinkimui.

39. Valdybą sudaro 5 (penki) nariai, kurie renkami 4 (ketverių) metų kadencijai. Valdyba ir jos nariai savo veiklą pradeda ir baigia Akcinių bendrovių įstatymo ir kitų teisės aktų nustatyta tvarka ir terminais.

40. Valdybos nariai turi atitikti šių įstatų 42 punkte nustatytus reikalavimus.

41. Kiekvienas kandidatas į Valdybos narius privalo pateikti Stebėtojų tarybai rašytinį sutikimą kandidatuoti į Valdybos narius ir kandidato interesų deklaraciją, joje nurodydamas visas aplinkybes, dėl kurių galėtų kilti kandidato ir Bendrovės interesų konfliktas. Atsiradus naujų aplinkybių, dėl kurių galėtų kilti Valdybos nario ir Bendrovės interesų konfliktas, Valdybos narys apie tai privalo nedelsdamas raštu informuoti Valdybą ir Stebėtojų tarybą.

42. Valdybos nariu negali būti:

42.1. asmuo, nurodytas šių įstatų 25.4 ir 25.5 papunkčiuose;

42.2. Stebėtojų tarybos narys;

42.3. Komiteto narys;

42.4. asmuo, kuris pagal teisės aktus neturi teisės eiti šių pareigų.

43. Valdybos nariai negali dirbti kito darbo ar eiti kitų pareigų, kurios būtų nesuderinamos su jų veikla Valdyboje, įskaitant vadovaujamas pareigas kituose juridiniuose asmenyse (išskyrus pareigas Bendrovėje ir Bendrovės įmonių grupėje), darbą valstybės tarnyboje, statutinėje tarnyboje. Eiti kitas pareigas ar dirbti kitą darbą, išskyrus pareigas Bendrovėje ir kituose juridiniuose asmenyse, kurių dalyvė yra Bendrovė, ir vykdyti pedagoginę, kūrybinę ar autorinę veiklą Valdybos nariai gali tik gavę išankstinį Stebėtojų tarybos sutikimą.

44. Su Valdybos nariais prieš jiems pradedant eiti pareigas sudaromos sutartys dėl veiklos Valdyboje, kuriose nustatomos jų teisės (įskaitant teisę į atlygį už veiklą Valdyboje, jeigu priimamas sprendimas mokėti tokį atlygį), pareigos ir atsakomybė. Sutarčių dėl veiklos Valdyboje sąlygas nustato Stebėtojų taryba.

45. Valdyba iš savo narių renka Valdybos pirmininką.

46. Jeigu Valdyba atšaukiama, atsistatydina ar dėl kitų priežasčių nustoja eiti pareigas nesibaigus kadencijai, nauja Valdyba renkama naujam Valdybos kadencijos laikotarpiui. Pavieniai Valdybos nariai renkami tik iki veikiančios Valdybos kadencijos pabaigos.

47. Valdybos narys gali atsistatydinti iš pareigų kadencijai nesibaigus, apie tai ne vėliau kaip prieš 14 (keturiolika) dienų raštu įspėjęs Bendrovę įstatymų nustatyta tvarka.

48. Valdybos kompetencija, sprendimų priėmimo, Valdybos narių rinkimo ir atšaukimo tvarka nustatyta Akcinių bendrovių įstatyme, jo įgyvendinamuosiuose teisės aktuose, šiuose įstatuose ir Valdybos darbo reglamente.

49. Valdyba svarsto ir tvirtina:

49.1. Bendrovės veiklos planą;

49.2. Bendrovės atlygio ataskaitą;

49.3. Bendrovės valdymo (organizacinę) struktūrą, darbuotojų pareigybių sąrašą ir maksimalų etatų skaičių;

49.4. pareigybes, kurias užimti darbuotojai priimami konkurso tvarka;

49.5. Bendrovės filialų ir atstovybių nuostatus;

49.6. konfidencialios informacijos ir komercinių (gamybinių) paslapčių sąrašą.

50. Valdyba analizuoja ir vertina:

50.1. Bendrovės vadovo pateiktą Bendrovės ir Bendrovės įmonių grupės veiklos strategijos projektą ir informaciją apie Bendrovės ir Bendrovės įmonių grupės veiklos strategijos įgyvendinimą;

50.2. Bendrovės ir Bendrovės įmonių grupės veiklos organizavimą;

50.3. Bendrovės ir Bendrovės įmonių grupės finansinę būklę;

50.4. Bendrovės ūkinės veiklos rezultatus, pajamų ir išlaidų sąmatas, inventorizacijos ir kitus turto pasikeitimo apskaitos duomenis;

50.5. Bendrovės vadovo pateiktą atlygio politikos projektą;

50.6. Bendrovės ir Bendrovės įmonių grupės metinius biudžetus ir teikia juos tvirtinti Bendrovės stebėtojų tarybai.

51. Valdyba svarsto ir tvirtina Bendrovės metinį pranešimą, Bendrovės įmonių grupės konsoliduotąjį metinį pranešimą, tarpinį pranešimą bei analizuoja ir vertina Bendrovės metinių finansinių ataskaitų rinkinį, Bendrovės įmonių grupės metinių konsoliduotųjų finansinių ataskaitų rinkinį, Bendrovės tarpinių finansinių ataskaitų rinkinį, sudarytą priimti sprendimui dėl dividendų už trumpesnį negu finansiniai metai laikotarpį skyrimo, Bendrovės pelno (nuostolių) paskirstymo ir sprendimo dėl dividendų už trumpesnį negu finansiniai metai laikotarpį projektus bei teikia šiuos dokumentus Stebėtojų tarybai ir Visuotiniam susirinkimui.

52. Valdyba priima sprendimus dėl šių sandorių sudarymo (išskyrus atvejus, kai sandoriai, atitinkantys šiuos kriterijus, numatyti Bendrovės veiklos biudžete):

52.1. ilgalaikio turto, kurio balansinė vertė didesnė kaip 3 000 000 (trys milijonai) eurų (skaičiuojama atskirai kiekvienos rūšies sandorio), investavimo, perleidimo, nuomos;

52.2. ilgalaikio turto įsigijimo už kainą, didesnę kaip 3 000 000 (trys milijonai) eurų;

52.3. ilgalaikio turto, kurio balansinė vertė didesnė kaip 3 000 000 (trys milijonai) eurų (skaičiuojama bendra sandorių suma), įkeitimo ar hipotekos;

52.4. kitų asmenų prievolių, kurių suma didesnė kaip 3 000 000 (trys milijonai) eurų, įvykdymo laidavimo ar garantavimo;

52.5. pinigų skolinimo (išskyrus Bendrovės lėšų investavimą, kuris vykdomas pagal Valdybos nustatytą Bendrovės lėšų investavimo tvarką) ar skolinimosi, įskaitant, bet neapsiribojant, sprendimus dėl bet kokių kredito (paskolos) sutarčių sudarymo ir (arba) esamų kredito (paskolos) sutarčių sąlygų keitimo;

52.6. kitų sandorių, kurių vertė viršija 3 000 000 (tris milijonus) eurų, sudarymo.

53. Valdyba, priimdama šių įstatų 52 punkte nurodytus sprendimus, tvirtina esmines šių sandorių sąlygas.

54. Valdyba priima sprendimus dėl:

54.1. Bendrovės tapimo kitų juridinių asmenų steigėja, dalyve;

54.2. Bendrovės filialų ir atstovybių steigimo;

54.3. įmonių, kuriose Bendrovė yra akcininkė, Bendrovės filialų ir atstovybių, priežiūros ar valdymo organų kandidatūrų tvirtinimo, atsižvelgdama į Stebėtojų tarybos pateiktą nuomonę;

54.4. įmonių, kuriose Bendrovė yra akcininkė, įstatų tvirtinimo;

54.5. Bendrovės įmonių grupės strateginę ir svarbią reikšmę nacionaliniam saugumui turinčių įmonių, vykdančių gamybos, skirstymo, tiekimo veiklą energetikos sektoriuje, taip pat Bendrovės tiesiogiai valdomų įmonių, vykdančių veiklą energijos gamybos sektoriuje:

54.5.1. akcijų ar jų suteikiamų teisių perleidimo, įkeitimo, kitokio suvaržymo ar disponavimo;

54.5.2. įstatinio kapitalo didinimo, mažinimo ar kitokių veiksmų, galinčių pakeisti įstatinio kapitalo struktūrą (pvz., konvertuojamųjų obligacijų išleidimo);

54.5.3. reorganizavimo, atskyrimo, restruktūrizavimo, likvidavimo, pertvarkymo ar kitokių veiksmų, keičiančių šių įmonių statusą;

54.5.4. verslo ar esminės jo dalies perleidimo.

54.6. Bendrovės įmonių grupės įmonių veiklos gairių ir taisyklių, bendrų Bendrovės įmonių grupės politikų, metinių finansinių planų, metinės turto grąžos normos, maksimalių skolinių įsipareigojimų dydžių, taip pat kitų Bendrovės įmonių grupės įmonių veiklos parametrų nustatymo ir valdymo klausimų;

54.7. dalyvavimo ir balsavimo įmonių, kurių akcininkė yra Bendrovė, visuotiniuose akcininkų susirinkimuose. Valdyba skiria asmenį, kuris įgyvendintų Valdybos sprendimą konkrečiame visuotiniame akcininkų susirinkime.

55. Valdyba priima sprendimus:

55.1. išleisti Bendrovės obligacijas (išskyrus konvertuojamąsias obligacijas);

55.2. dėl kitų Valdybos kompetencijai priskirtų klausimų, taip pat tų klausimų (įskaitant klausimus dėl sandorių sudarymo), dėl kurių į Valdybą kreipiasi Bendrovės vadovas.

56. Valdybos sprendimams, nurodytiems šių įstatų 54.1 (išskyrus sprendimus dėl tapimo asociacijų steigėja, dalyve) ir 54.5 (išskyrus sprendimus dėl Bendrovės tiesiogiai valdomų įmonių, neturinčių strateginės ir svarbios reikšmės nacionaliniam saugumui, vykdančių veiklą energijos gamybos sektoriuje, įstatinio kapitalo didinimo, mažinimo) papunkčiuose, reikalingas Visuotinio susirinkimo pritarimas.

57. Jeigu pagal šiuos įstatus, Akcinių bendrovių įstatymą ar kitus įstatymus Valdybos sprendimams reikia Visuotinio susirinkimo pritarimo, Valdybos sprendimai gali būti įgyvendinami, tik gavus Visuotinio susirinkimo pritarimą. Visuotinio susirinkimo pritarimas nepanaikina Valdybos atsakomybės už priimtus sprendimus.

58. Valdyba atsako už Visuotinių susirinkimų sušaukimą ir rengimą laiku.

59. Atsižvelgdama į Stebėtojų tarybos nuomonę, Valdyba Akcinių bendrovių įstatymo, jo įgyvendinamųjų teisės aktų ir šių įstatų nustatyta tvarka renka ir atšaukia Valdybos pirmininką, Bendrovės vadovą, nustato Bendrovės vadovo atlyginimą, kitas darbo sutarties sąlygas, tvirtina jo pareiginius nuostatus, skatina jį ir skiria jam nuobaudas.

60. Valdybos išrinktas Valdybos pirmininkas taip pat skiriamas Bendrovės vadovu. Atšaukus Bendrovės vadovą, jis atšaukiamas ir iš Valdybos pirmininko pareigų.

61. Visi Valdybos nariai turi vienodas teises ir pareigas.

62. Valdyba savo veikloje vadovaujasi teisės aktais, reglamentuojančiais bendrovių veiklą, šiais įstatais, Visuotinio susirinkimo, Stebėtojų tarybos sprendimais ir Valdybos darbo reglamentu.

63. Valdybos nariai privalo saugoti Bendrovės ir Bendrovės įmonių grupės komercines (gamybines) paslaptis ir konfidencialią informaciją, kurią sužino būdami Valdybos nariais.

64. Valdybos sprendimų priėmimas ir darbo tvarka:

64.1. Valdybos darbo tvarka nustatoma jos priimtame Valdybos darbo reglamente.

64.2. Kiekvienas Valdybos narys yra atsakingas už jo kompetencijai – kuravimo sričiai, tiesiogiai susijusiai su darbu Valdyboje, – paskirtų klausimų, dėl kurių turi būti priimamas atitinkamas sprendimas, analizę ir visos reikiamos informacijos pateikimą kitiems Valdybos nariams tam, kad būtų laiku priimti reikalingi Valdybos sprendimai. Konkrečios Valdybos narių kuravimo sritys nustatomos Valdybos darbo reglamente.

64.3. Valdyba savo sprendimus priima Valdybos posėdžiuose. Valdybos posėdžiai turi būti protokoluojami. Valdyba savo veiklą organizuoja Valdybos darbo reglamente nustatyta tvarka.

64.4. Valdybos posėdžiai privalo būti rengiami ne rečiau kaip kartą per 2 (dvi) savaites, jeigu Valdybos darbo reglamente nenustatyta kitaip.

64.5. Jeigu atsistatydina ar atšaukiamas Bendrovės vadovas, Valdyba turi nedelsdama spręsti dėl Valdybos pirmininko atšaukimo.

64.6. Valdybos posėdžius šaukia ir jiems pirmininkauja Valdybos pirmininkas. Kai nėra Valdybos pirmininko, Valdybos posėdžius šaukia ir jiems pirmininkauja vyriausias pagal amžių Valdybos narys.

64.7. Valdyba gali priimti sprendimus ir jos posėdis laikomas įvykusiu, kai posėdyje dalyvauja ne mažiau nei 4 (keturi) Valdybos nariai. Iš anksto balsavę Valdybos nariai laikomi dalyvavusiais posėdyje.

64.8. Valdybos sprendimas laikomas priimtu, jeigu už jį balsuoja dauguma posėdyje dalyvaujančių Valdybos narių. Balsams pasiskirsčius po lygiai, sprendimą lemia Valdybos pirmininko balsas.

64.9. Valdybos nariai privalo dalyvauti Valdybos posėdžiuose ir kiekvienu svarstomu klausimu balsuoti už arba prieš. Valdybos narys neturi teisės atsisakyti balsuoti ar susilaikyti balsuojant, išskyrus atvejus, kai gali kilti Valdybos nario ir Bendrovės interesų konfliktas. Valdybos narys turi teisę suteikti rašytinės formos įgaliojimą kitam Valdybos nariui, kuris atstovautų jam balsuojant Valdybos posėdyje.

64.10. Valdybos nariai, negalintys tiesiogiai dalyvauti Valdybos posėdyje, privalo iš anksto apie tai informuoti raštu arba balsuoti iš anksto raštu ar elektroninių ryšių priemonėmis, jeigu užtikrinamas perduodamos informacijos saugumas ir galima nustatyti balsavusio asmens tapatybę.

65. Bendrovė privalo užtikrinti tinkamas Valdybos darbo ir Valdybos narių darbo Valdyboje sąlygas, suteikdama darbui būtinas technines ir organizacines priemones. Valdybos posėdžius aptarnauja Bendrovės darbuotojai, atsakingi už valdymo bei priežiūros organų sprendimų priėmimo organizavimą, ar kiti Bendrovės vadovo paskirti darbuotojai.

**VIII SKYRIUS**

**BENDROVĖS VADOVAS**

66. Bendrovės vadovas yra vienasmenis Bendrovės valdymo organas.

67. Bendrovės vadovas veikia Bendrovės vardu ir vienvaldiškai sudaro sandorius, išskyrus atvejus, nustatytus Akcinių bendrovių įstatyme, jo įgyvendinamuosiuose teisės aktuose ir šiuose įstatuose.

68. Bendrovės vadovo kompetencija, rinkimo ir atšaukimo tvarka bei kadencijos nustatytos Akcinių bendrovių įstatyme, jo įgyvendinamuosiuose teisės aktuose ir šiuose įstatuose.

69. Bendrovės vadovas pradeda eiti pareigas nuo jo išrinkimo dienos, jeigu su juo sudarytoje darbo sutartyje nenustatyta kitaip. Darbo sutartį su Bendrovės vadovu pasirašo Valdybos įgaliotas Valdybos narys.

70. Bendrovės vadovas turi teisę atsistatydinti iš pareigų raštu informuodamas Valdybą ir Stebėtojų tarybą.

71. Bendrovės vadovas savo veikloje vadovaujasi įstatymais, kitais teisės aktais, šiais įstatais, Visuotinio susirinkimo sprendimais, Stebėtojų tarybos bei Valdybos sprendimais ir savo pareiginiais nuostatais.

72. Bendrovės vadovas privalo saugoti Bendrovės komercines (gamybines) paslaptis, konfidencialią informaciją, kurią sužino eidamas pareigas Bendrovėje.

73.Bendrovės vadovas :

73.1. vadovauja Bendrovei;

73.2. organizuoja kasdieninę Bendrovės veiklą;

73.3. užtikrina Bendrovės veiklos strategijos įgyvendinimą;

73.4. įgyvendina Valdybos sprendimus;

73.5. priima sprendimus, kuriais reguliuojama Bendrovės veikla;

73.6. priima į darbą ir atleidžia darbuotojus, sudaro ir nutraukia su jais darbo sutartis, skatina juos ir skiria jiems nuobaudas;

73.7. atidaro ir uždaro sąskaitas bankuose ar kitose mokėjimo paslaugų teikėjų įstaigose bei disponuoja jose esančiomis Bendrovės lėšomis;

73.8. išduoda įgaliojimus ir prokūras;

73.9. užtikrina Bendrovės turto apsaugą, tinkamų darbo sąlygų Bendrovės darbuotojams sukūrimą, Bendrovės komercinių paslapčių ir konfidencialios informacijos apsaugą;

73.10. teikia siūlymus Valdybai dėl Bendrovės ir Bendrovės įmonių grupės metinių biudžetų;

73.11. sudaro su auditoriumi ar audito įmone paslaugų teikimo sutartį ir užtikrina visą auditui atlikti reikalingų Bendrovės dokumentų pateikimą;

73.12. atsako už:

73.12.1. Bendrovės metinių finansinių ataskaitų ir Bendrovės įmonių grupės metinių konsoliduotųjų finansinių ataskaitų rinkinių sudarymą, Bendrovės metinio pranešimo ir Bendrovės įmonių grupės konsoliduotojo metinio pranešimo parengimą;

73.12.2. sprendimo dėl dividendų už trumpesnį negu finansiniai metai laikotarpį skyrimo projekto parengimą, tarpinių finansinių ataskaitų rinkinio sudarymą ir tarpinio pranešimo sprendimui dėl dividendų už trumpesnį negu finansiniai metai laikotarpį skyrimo priimti parengimą;

73.12.3. akcininkų asmeninių vertybinių popierių sąskaitų tvarkymą ir materialių akcijų savininkų registravimą Bendrovėje, išskyrus atvejus, kai nematerialių akcijų apskaita perduota sąskaitų tvarkytojams;

73.12.4. informacijos ir dokumentų pateikimą Visuotiniam susirinkimui, Stebėtojų tarybai ir Valdybai Akcinių bendrovių įstatymo nustatytais atvejais ar jų prašymu;

73.12.5. Bendrovės dokumentų ir duomenų pateikimą Juridinių asmenų registro tvarkytojui;

73.12.6. Bendrovės dokumentų pateikimą Lietuvos bankui ir Centriniam vertybinių popierių depozitoriumui;

73.12.7. Akcinių bendrovių įstatyme nustatytos informacijos viešą paskelbimą šiuose įstatuose nurodytame šaltinyje;

73.12.8. informacijos pateikimą akcininkams;

73.12.9. Bendrovės ir Bendrovės įmonių grupės metinių biudžetų projektų parengimą;

73.12.10. atlygio politikos ir atlygio ataskaitos projektų parengimą bei patvirtintų atlygio politikos ir atlygio ataskaitos viešą paskelbimą Bendrovės interneto svetainėje;

73.13. vykdo kitas funkcijas, nustatytas įstatymuose, šiuose įstatuose, Visuotinio susirinkimo sprendimuose, Stebėtojų tarybos, Valdybos sprendimuose ir Bendrovės vadovo pareiginiuose nuostatuose, ir sprendžia kitus Bendrovės veiklos klausimus, kurie įstatymais ar šiais įstatais nepriskirti kitų Bendrovės organų kompetencijai.

74. Bendrovės vadovas dalyvauja ir balsuoja įmonių, kurių akcininkė yra Bendrovė, visuotiniuose akcininkų susirinkimuose, jeigu Valdyba nepaveda kitam asmeniui įgyvendinti Valdybos sprendimų dėl dalyvavimo ir balsavimo visuotiniuose akcininkų susirinkimuose.

75. Jeigu pagal įstatymus ar šiuos įstatus Bendrovės sandoriams sudaryti ar kitiems sprendimams priimti reikia Visuotinio susirinkimo ir (ar) Valdybos sprendimo ir (ar) pritarimo, Bendrovės vadovas gali sudaryti Bendrovės sandorius ir priimti kitus sprendimus, kai priimtas toks Visuotinio susirinkimo ir (ar) Valdybos sprendimas ir (ar) pritarimas.

**IX SKYRIUS**

**AUDITO KOMITETAS**

76. Audito komitetas sudaromas iš 5 (penkių) narių, kuriuos ne ilgesniam kaip 4 (ketverių) metų laikotarpiui, užtikrinant, kad Audito komiteto narių daugumą sudarytų nepriklausomi nariai, skiria Visuotinis susirinkimas. Du kandidatus į Audito komitetą teikia Stebėtojų taryba.

77. Audito komitetas iš nepriklausomų savo narių renka Audito komiteto pirmininką.

78. Audito komiteto nariai turi atitikti Lietuvos banko valdybos 2017 m. sausio 24 d. nutarime Nr. 03-14 „Dėl Reikalavimų audito komitetams aprašo patvirtinimo“ nurodytus nepriklausomumo, kvalifikacijos ir kitus reikalavimus.

79. Audito komitetas atsakingas už objektyvių išvadų ar pasiūlymų dėl audito ir vidaus kontrolės sistemos Bendrovės įmonių grupėje veikimo parengimą ir pateikimą Bendrovei.

80. Audito komiteto kompetencija apima, bet neapsiriboja:

80.1. Bendrovės įmonių grupės bendrovių finansinių ataskaitų rengimo ir audito atlikimo procesų priežiūrą;

80.2. Bendrovės įmonių grupės bendrovių auditorių ir audito įmonių nepriklausomumo principo laikymosi priežiūrą;

80.3. Bendrovės įmonių grupės bendrovių vidaus kontrolės, rizikos valdymo ir vidaus audito sistemų bei procesų veiksmingumo priežiūrą;

80.4. rekomendacijų, susijusių su išorės audito įmonės parinkimu, skyrimu, pakartotiniu skyrimu ir atšaukimu bei su sutarties su išorės audito įmone sąlygomis, rengimą ir teikimą Bendrovei;

80.5. vidaus audito funkcijos Bendrovės įmonių grupėje veiksmingumo užtikrinimą;

80.6. nuomonės dėl sandorių su susijusiomis šalimis, kaip nustatyta Akcinių bendrovių įstatymo 372 straipsnyje, teikimą Bendrovei.

81. Audito komitetas veikia kaip visos Bendrovės įmonių grupės audito komitetas.

82. Audito komiteto veiklos nuostatus tvirtina Visuotinis susirinkimas.

**X SKYRIUS**

**BENDROVĖS VEIKLOS PLANAVIMAS, AUDITAS IR BENDROVĖS FINANSAI**

83. Bendrovės ir Bendrovės įmonių grupės veikla planuojama sudarant Bendrovės ir Bendrovės įmonių grupės metinius biudžetus, kuriuos tvirtina Stebėtojų taryba. Už Bendrovės ir Bendrovės įmonių grupės metinių biudžetų projektų parengimą atsako Bendrovės vadovas .

84. Bendrovės finansinių ataskaitų ir Bendrovės įmonių grupės konsoliduotųjų finansinių ataskaitų rinkiniai turi būti sudaromi pagal tarptautinius finansinės atskaitomybės standartus. Visuotinis susirinkimas turi išimtinę teisę rinkti ir atšaukti auditorių ar audito įmonę ir nustatyti audito paslaugų apmokėjimo sąlygas.

85. Bendrovės vidaus audito funkcijas atliekantis struktūrinis padalinys atskaitingas Stebėtojų tarybai.

**XI SKYRIUS**

**PRANEŠIMŲ SKELBIMAS**

86. Bendrovės pranešimai apie Visuotinio susirinkimo sušaukimą, reglamentuojama informacija, kaip ši sąvoka apibrėžta Lietuvos Respublikos vertybinių popierių įstatyme, kurią Bendrovė privalo atskleisti pagal Vertybinių popierių įstatymą, skelbiami šiame įstatyme nustatyta tvarka Centrinėje reglamentuojamos informacijos bazėje ir Bendrovės interneto svetainėje.

87. Kita įstatų 86 punkte nenurodyta informacija ir pranešimai, kuriuos Bendrovė privalo paskelbti viešai, skelbiami Vyriausybės nustatyta tvarka Juridinių asmenų registro tvarkytojo leidžiamame elektroniniame leidinyje viešiems pranešimams skelbti.

**XII SKYRIUS**

**DOKUMENTŲ IR KITOS INFORMACIJOS TEIKIMAS AKCININKAMS, STEBĖTOJŲ TARYBAI IR VALDYBAI**

88. Akcininkui raštu pareikalavus, Bendrovė ne vėliau kaip per 7 (septynias) dienas nuo reikalavimo gavimo dienos privalo sudaryti jam galimybę susipažinti su šiais dokumentais: šiais įstatais, Bendrovės metinių ir Bendrovės įmonių grupės metinių bei tarpinių konsoliduotųjų finansinių ataskaitų rinkiniais, Bendrovės metiniais, tarpiniais ir Bendrovės įmonių grupės konsoliduotaisiais metiniais pranešimais, auditoriaus išvadomis ir finansinių ataskaitų audito ataskaitomis, Visuotinio susirinkimo, Stebėtojų tarybos ir Valdybos posėdžių protokolais ar kitais dokumentais, kuriais įforminti Bendrovės organų sprendimai, Stebėtojų tarybos pasiūlymais ar atsiliepimais Visuotiniam susirinkimui, akcininkų sąrašais, Stebėtojų tarybos ir Valdybos narių sąrašais, taip pat kitais Bendrovės dokumentais, kurie turi būti vieši pagal įstatymus, jei šiuose dokumentuose nėra komercinės (gamybinės) paslapties ar konfidencialios informacijos, ir (ar) pateikti minėtų dokumentų kopijas.

89. Bendrovė privalo sudaryti akcininkui galimybę susipažinti su visa kita, šių įstatų 88 punkte nenurodyta, Bendrovės informacija, kuri akcininko prašymu turi būti susisteminta pagal jo nurodytus pagrįstus kriterijus, ir (ar) pateikti dokumentų kopijas, jeigu tokia informacija ir dokumentai, įskaitant informaciją ir dokumentus, susijusius su Bendrovės komercine (gamybine) paslaptimi ir konfidencialia informacija, akcininkui būtini vykdant kituose teisės aktuose nustatytus reikalavimus ir akcininkas užtikrina tokios informacijos ir dokumentų konfidencialumą. Bendrovė atsisako akcininkui pateikti dokumentų kopijas, jeigu negalima nustatyti dokumentų pareikalavusio akcininko tapatybės. Atsisakymą sudaryti akcininkui galimybę susipažinti ir (ar) pateikti dokumentų kopijas Bendrovė turi įforminti raštu, jeigu akcininkas to pareikalauja.

90. Bet kuris Stebėtojų tarybos ar Valdybos narys turi teisę susipažinti su visais Bendrovės ir Bendrovės įmonių grupės įmonių dokumentais bei visa Bendrovės ir Bendrovės įmonių grupės įmonių informacija (įskaitant informaciją apie valdymo organų sprendimų, kurie dar nėra priimti, projektus ir informaciją apie planuojamus sudaryti sandorius ir investicijas), kuri informaciją gaunančio asmens prašymu turi būti susisteminta pagal tokio asmens nurodytus pagrįstus kriterijus. Jeigu Bendrovė neturi Stebėtojų tarybos ar Valdybos narių prašomų Bendrovės įmonių grupės įmonių dokumentų ar informacijos, Bendrovės vadovas privalo nedelsdamas imtis veiksmų, kad Bendrovė gautų tokius dokumentus ar informaciją. Informacija ir dokumentai, teikiami pagal šį punktą, turi būti pateikti nedelsiant, tačiau ne vėliau kaip per 5 (penkias) darbo dienas nuo atitinkamo reikalavimo gavimo dienos. Šiame punkte nurodyti subjektai turi teisę reikalauti, o Bendrovė turi pareigą užtikrinti, kad tam tikra konkreti informacija ir dokumentai būtų teikiami periodiškai be atskiro atitinkamo subjekto prašymo.

91. Visa informacija ir dokumentai, nurodyti šių įstatų 88–90 punktuose, akcininkams, Stebėtojų tarybos ir Valdybos nariams teikiami neatlygintinai.

**XIII SKYRIUS**

**BENDROVĖS FILIALAI IR ATSTOVYBĖS**

92. Bendrovės filialai ir (ar) atstovybės steigiami ir jų veikla nutraukiama Valdybos sprendimu. Bendrovės filialų ir (ar) atstovybių skaičius neribotas.

93. Bendrovės filialai ir (ar) atstovybės veikia pagal Valdybos tvirtinamus filialų ir (ar) atstovybių nuostatus.

94. Bendrovės filialų ir (ar) atstovybių vadovai skiriami ir atšaukiami vadovaujantis šių įstatų 54.3 papunkčiu, Valdybos patvirtintais filialų ir (ar) atstovybių nuostatais.

**XIV SKYRIUS**

**BAIGIAMOSIOS NUOSTATOS**

95. Bendrovės įstatai keičiami Akcinių bendrovių įstatymo nustatyta tvarka.

96. Visuotiniam susirinkimui priėmus sprendimą pakeisti šiuos įstatus, surašomas visas pakeistų Bendrovės įstatų tekstas ir jį pasirašo Visuotinio susirinkimo įgaliotas asmuo.

97. Šie įstatai įsigalioja nuo jų registravimo Juridinių asmenų registre dienos.

98. Pasikeitus įstatymų nuostatoms ir dėl to atsiradus šių įstatų nuostatų prieštaravimams pasikeitusiems įstatymams, privaloma vadovautis įstatymais, iki pakeičiami Bendrovės įstatai.

Įstatai pasirašyti 2021 m. liepos 29 d. Vilniuje.

Visuotinio susirinkimo įgaliotas asmuo:

AB „Ignitis grupė“ vadovas Darius Maikštėnas